정조 4년
庚子五月二十九日辰時。上御誠正閣。晝講次對。同爲入侍時。同知事徐有寧。特進官鄭民始。參贊官李邦榮。侍讀官姜忱。檢討官尹尙東。假注書洪光一。記注官鄭必忠。記事官金載瓚。宗臣安川君烓。武臣宣傳官成玉。以次進伏訖。上曰。晝講兼次對。則次對諸臣何不同入乎。知入。賤臣光一。承命出外。次對諸臣偕入。領議政金尙喆。左議政徐命善。右議政李徽之。兼兵曹判書蔡濟恭。兼刑曹判書具善復。戶曹判書金華鎭。吏曹判書金鍾秀。禮曹判書金熤。漢城判尹兪彦鎬。左尹李柱國。行副司直李性源。獻納尹長烈。同副承旨鄭志儉。事變假注書吳泰賢。以次進伏。上曰。禁衛大將不入乎。善復曰。禁衛大將李敬懋。惶悚在外云矣。尙喆曰。晨後雨下。故始呈草記云矣。善復曰。合操異於他。雨霽則爲之。故待霽不霽。晩始草記云矣。上曰。開門後入啓可乎。罪不輕矣。三更後不爲入啓何也。上讀前受音訖。忱進讀。自所謂誠其意。止右傳之六章。上讀新受音訖。忱曰。君子必愼其獨。獨者。隱微之間也。人心本善。而物慾交攻。故終至於惡。蓋善惡之幾。萌於隱微之中。而人心則危。道心則微。若不能省察乎此。則易流於私慾一邊。故堯舜心法。不出乎精一。而精一之功。惟在愼獨。伏願體念焉。誠意工夫。爲最初用力處。意誠則身修而國治。意不誠則身何修而國奚治乎。帝王之治國平天下。必懋誠實。自彊不息。念慮之微。政令之施。無一不誠。然後可至於極功矣。尙東曰。誠意卽自修之首。而毋自欺三字。爲誠意工夫之綱領。是與邪無邪。爲詩三百之一言蔽相似矣。臣竊以爲毋自欺三字。雖謂之大學一言蔽可也。此爲明明德第一義。而新民之效。自此推去。意苟能誠。則君子爲眞箇君子。小人亦免爲小人。而畢竟至善之地。亦可到矣。上曰。好矣。有寧曰。誠之一字。眞實無僞。非爲人而乃爲己也。苟有一毫不誠則爲自欺。專懋誠實則爲自慊。好善而不至於如好好色。惡惡而不至於如惡惡臭。則皆自欺也。須令如好色如惡臭。然後始到快足之境矣。然而此專在於愼獨工夫。惟願體念焉。上曰。次對兼晝講。則文義不多矣。大抵誠其意之義。上段有三節工夫。下段有五節工夫。蓋承上接下。成始成終者。中庸之誠字。而大學關鎖。亦在於一誠字矣。中庸言體用發未發。大學言內外賓主之別。而誠之一字。當活看矣。然則一誠字。以體用發未發本未內外通言之乎。只言體乎用乎未發乎已發乎。忱曰。誠意。似是發前工夫矣。上曰。旣曰誠意。則何以爲發前工夫乎。愼獨亦發以前工耶。忱曰。發以前矣。上曰。愼獨果未發工夫乎。忱曰。似爲已發工夫。旣曰省察。則當爲已發矣。上曰。誠意爲已發乎。忱曰。未發矣。志儉曰。經筵講論。事體甚重。而玉當上番姜忱。追變前說。欲文誤對者。有欠誠實。不可無警。推考。何如。上曰。勿推可也。出擧條志儉曰。非獨文義之誤。故臣請推矣。上曰。旣曰無自欺。則似爲已發矣。大抵誠意工夫。亦有許多頭項。而必曰欺字何也。忱曰。誠與欺對言。故言欺字矣。上曰。不曰誠心。而曰誠意何也。心旣爲主人。則當先心而後意。大學當說誠心正意。而乃曰正心誠意。次第似倒置矣。忱曰。意誠然後心乃正矣。上曰。以工夫次第論之。當由淺入深。而心旣爲本。則正心當在誠意之前矣。忱曰。意誠則心正矣。上曰。曾有無心之意乎。忱曰。意者。心之用也。上曰。所謂者。誰所謂也。尙東曰。經一章。已言誠意。故此章之首。加所謂二字矣。上曰。所謂以下。卽曾子之言乎。尙東曰。然矣。上曰。通一章。旣是曾子之言。則中間一章。又稱曾子曰何也。尙東曰。此是曾子之所雅言。而非專爲此章而發矣。上曰。非爲誠意一章而言。則章末云必誠其意何也。註亦曰引此以明上文之義。以此觀之。似爲誠意而言矣。下番謂非專爲此章而言。此說出於何書乎。尙東曰。臣曾於他書見之矣。上曰。註曰引此以明上文。而下番謂不必專爲此章而言。兩說如何。尙東曰。朱子謂引此以明上文之意。則曾子曰三字。似不泛然看矣。上曰。曾子曰三字。孤立於此章之間何也。忱曰。無明文矣。上曰。引此者何謂也。尙東曰。通謂一大文矣。上曰。引者誰引之也。尙東曰。恐是曾子門人引之也。上曰。經義深奧。玉堂所知。予或不知。不必强覓文義。第以所見言之可也。大抵六經聖謨。如誦已言。非泛然工夫矣。上曰。如見其肺肝一句。栗谷有文義。而先正議論。亦多不同矣。忱曰。如臣等後學。安敢透得到乎。上曰。好惡二字。必加於誠意章何也。誠實之道非一。而必言色臭亦何也。至於人之所同惡者亦多般。凡疾病憂患死亡等。所當惡者。不一而足。而臭卽其一也。視朱子烏喙之喩。似不着緊矣。忱曰。飮食男女。人之大慾。故其緊切。不如色臭兩件矣。上曰。旣曰惡臭。則飮食爲臭乎。飮食之外。亦豈無臭。忱曰。飮食亦臭矣。上曰。臭有香有惡。而飮食之臭。則不過魚餒肉敗而已。飮食豈是惡臭。且此章必稱惡臭何也。惡臭比好色。似不爲對。而稍涉歇後矣。古人曰好賢如好色。惡惡如巷伯。然則臭字。豈不歇乎。尙東曰。惡臭亦人之所同惡矣。上曰。獨者。寂然不動之時耶。忱曰。不動之時矣。上曰。形氣之私。未相侵之前非獨乎。忱曰。旣加愼獨工夫。則爲戰兢之道矣。上曰。必誠其意之意字。當何以釋之。忱曰。此是七情已發後。似涉情矣。上曰。七情已發後。加誠意工夫乎。忱曰。然矣。自誠意始下工夫矣。上曰。誠意之工。必於七情發後乎。七情發後。欲加誠字工夫。則滉漾難言。喜怒哀樂旣發後。何以做誠意工夫乎。忱曰。發後亦豈無工夫乎。上曰。隨處加工可也。上曰。司馬光念中好矣。而中終是一箇虛字。殺用工夫。然後可至於中。而直欲逕造於中。則中無定處。模捉不得矣。大本之中。旣定然後。發而中節。乃爲和矣。中字工夫。果何以做得乎。忱曰。中字工夫在克己。而克己工夫。又在敬矣。仍命玉堂退出。尙喆進伏曰。聖體。若何。上曰。一樣矣。王大妃殿。氣候。若何。上曰。一樣矣。惠慶宮氣候。若何。上曰。一樣矣。上曰。弘文提學之事過矣。豈有如此處義。命善曰。旣無所拘。則豈宜如此。尙喆曰。此校理姜忱疏也。雖有講民食之請。今無別般覆奏者。置之何如。上曰。依爲之。出擧條尙喆曰。頃因同副承旨鄭志儉所啓。有令廟堂稟處之命矣。其一。獅子島本是龍川地。而與義州良策面相換處也。中間島中。橫築大堤。可墾之土。至於二千餘石落。而龍川義州。互相爭執。便成閑田。邊民願耕而不得。無論義州龍川。劃屬一邊。使得起耕事也。其一。義州防軍木農軍木名色。入於將士支放者。而龍川等十一邑。直納義州。淸南北各邑。或納于監兵營。自義州受來。而兩營監色輩。恣意幻弄。旣捧之後。換貿極麤短者以給。故義州將士。以此稱怨。依諸道水軍與水營相近邑移換名色例。淸南北防農軍名色。移換於義州相近處。仍令直納義州。而如或難便。則自備局嚴飭兩營。俾無如前幻弄之弊事也。已築之坰。漸得堅固。可耕之地。又若是廣闊。則募民起墾。誠爲實政。而兩邑民之徒事爭執。一任陳廢者。誠極痛駭。分付道臣。卽爲處決。勿論義州龍川。從公劃屬。作一西邊之一屯田。誠似得宜。至於防軍木農軍木。直納義州之請。事勢非不便好。而但南北納布軍之換定。其或無掣礙之慮乎。此非廟堂遙度斷決者。亦令道臣。商量處置後。使之狀聞。何如。上曰。依爲之。出擧條尙喆曰。此咸鏡監司李命植狀啓也。頃因將臣所奏。安邊産銅處。設店便否。令道臣狀聞之意。筵稟行會矣。卽見本道監司李命植啓本。則以爲銅脈豐盛。可合設店。應行節目。自該曹下送。則收稅等節。依銀店例施行。而計士將校。來留收稅之際。不無官民之弊。勿爲下送。稅額酌定後。使臣營收捧上送事。令廟堂稟旨分付爲辭矣。國內銅脈。若是豐盛。決非等棄之地。設店採取。在所不已。而此與銀店有異。旣無物主。則自本道雖欲收稅上納。勢將行不得矣。店漢輩。聞以所掘之銅。上來京司。輒皆販賣云。若自三軍門戶賑廳。從便貿置。則財不虛消。事不煩撓。而積峙幾萬斤銅鐵。庶爲日後實用。以此分付於三軍門將臣。及戶賑廳堂上。使之往復相議。從長擧行。何如。上曰。依爲之。出擧條尙喆曰。今番使行。以寬免謝恩兼付事。有大臣更爲稟處之敎矣。一起方物。使行旣已帶去。其中若干種不足者。分付該曹。使之精備。謝表與咨文。令槐院卽爲撰出。下送于使行所到處。使之一體齎去。而若其赴京後。從便善處之意。臣等當往復使行。敢此仰達矣。上曰。依爲之。出擧條尙喆曰。向以沿江彼國人出沒飭禁事。鳳城將至有馳通於義州矣。彼國旣飭彼國人。則我國亦當飭我國人。而近來邊禁。漸致解弛。向來北路灣府事。亦足可懲矣。不特西北。雖南邊。何可使一任其緩忽乎。若有不謹察飭。因事現發者。則道帥臣地方官該邊將。自當按法重勘。而沿海諸島之設置瞭望將。槪所以隨時察邊之意。諸道奉行。全不致意。不過循例報來。事極萬萬寒心。今當風和之時。沿海瞭望之節。尤宜惕念擧行。自各該營。時時摘奸。考其勤慢。如有不可掩置者這這狀聞論罪之意。爲先申飭諸道兵水使及義州府尹處。俾無如前隨現生事之患。何如。上曰。依爲之。從近亦欲試勤慢矣。出擧條尙喆曰。同義禁任希敎。引義不出。洪秀輔鄭景瑞。俱有病故。無以備員開坐云。竝姑許遞。何如。上曰。依爲之。出擧條尙喆曰。吏曹判書金鍾秀。旣已收敍。備局有司堂上貢市堂上關西句管堂上。竝還爲差下。何如。上曰。依爲之。出擧條同義禁洪秀輔鄭景瑞任希敎。竝許遞事。榻前定奪吏曹判書金鍾秀。備局堂上還差。仍察有司之任。貢市堂上關西句管堂上還差事。榻前定奪鍾秀曰。日前奎章閣草記。以直提學兪彦鎬。陞資後減下事。有該曹就議大臣稟處之敎矣。依聖敎。問議于時任三大臣。則大臣以爲直提學旣是副提學通擬人長望之窠。而自通政至嘉善差除。且載於閣志。則兪彦鎬所帶直提學之任。似當自在應遞之科云。故敢達矣。上曰。吏判之意。何如。鍾秀曰。臣亦無異見矣。上曰。減下可也。出擧條濟恭曰。臣於洪忠道臣放未放回啓。竊有愚見。敢此仰達矣。徒配罪人尹衡烈。以巨濟在任時。問遺養厚事。徒三年照律。定配於洪忠道海美縣矣。聞徒年限滿已久。而本道前道臣。以其罪名之稍重。不爲狀啓。以至於今。故今番放未放啓聞中。新道臣以此措辭。遂置於仍秩矣。衡烈之罪。果是不可放。則三司法官。請改律名。從重更勘。猶或。可也。朝家旣以徒年定配之後。徒限已過。而特以道臣之意見。不爲修啓。則是道臣低仰已定之律。事體恐不然矣。上曰。旣已限滿。放送。可也。出擧條尙喆曰。徒年罪人之限滿。疏放旣是朝家令甲也。道臣苟有不可奉行之所見。則疏論狀請。猶或。可也。無此之爲。直爲仍置。事未前有。大違法意。判金吾旣奏之後。不可置而不論。其時道臣罷職。何如。上曰。依爲之。出擧條濟恭曰。朝臣之以徒年定配者。若於謫中身故。則徒流案中。旣無其名。兩銓歲抄。亦不擧論。此事終涉矜惻。故敢達矣。上曰。徒流身故者。近亦有之否。濟恭曰。聞李得永。以中和事。徒年定配。未蒙放而作故云矣。上曰。李得永蕩滌可也。出擧條善復曰。關係倫常罪人。以草記後發配事。曾有下敎。本曹依此擧行。而至於外方。則此等罪人。自該道直爲勘律發配後。到配之道臣。始爲狀聞。與臣曹草記後發配之規差異。故敢此仰達矣。上曰。諸堂之意。何如。濟恭曰。外方定配罪人。若以事係綱常之罪。載錄於徒流案。則雖値大赦。無以原恕。其中罪狀之眞有所犯者。雖死於竄配之所。固無所惜。而若或守令。乘一時之憤。不秤量於成出罪目之際。而道臣不爲十分難愼。遽然照律。以致終其身不得放還。則實係矜惻之事。聖上之特命秋曹。必草記然後擧行。實仰立法之盛意。而至於外方。亦令狀聞後擧行則似涉煩屑。臣意外邑。若有此等犯罪之人。道臣必令隣近守令會査。得其明白眞贓。然後始許照律。則庶可無枉罹之弊矣。善復曰。各道如有罪關倫常之罪人。嚴覈事情。詳悉罪目。先爲狀聞後發配。恐合於臣曹草記之例矣。華鎭曰。罪犯倫紀。關係甚重。則爲道臣者。豈可只憑邑報。輕易勘律。而今以罪目疎略。無所考據。有此軫恤之敎。此後則諸道此等罪人。具罪目發配之際。勿爲如前草率。載錄罪犯肯䋜。俾得詳謄於到配狀中。則啓下該曹之後。其所犯輕重。自有考覈之道矣。鍾秀曰。先狀啓後發配。雖似有牽制之慮。而至於罪關倫常之重事。特創此例。則他餘發配之如前直勘。固自如也。若以自京司執奏釐正之道言之。則本道之先啓後配。似勝於配所道之詳具罪目於到配啓本中矣。熤曰。京司照律之草記發配者。慮或有乘憤誤勘之弊。則各道道臣之不待狀啓。任自照律。似有法例班駁之嫌。而官非通政。罪非大辟。卿其自斷。旣載於道臣敎文中。則今使之狀聞後勘律。似涉煩弊。上營會推。亦甚有弊。若依戶判所奏施行。則到配狀啓上來之後。京司可以考據而處之矣。彦鎬曰。戶判所達。到配狀中。詳具罪目。以爲啓下考覈之地者。似勝於先啓後配之有些牽制之端。臣見亦與之同矣。柱國曰。各道之罪關倫常之罪人。與他徒配有異。道臣之狀聞後發配。恐合宜矣。有寧曰。罪關倫常。律固重矣。而原恕其中。亦不無輕重之或殊者。外方勘律之際。橫罹枉害之弊。難保其必無。今若先啓後配。則似有繁碎之慮。直爲發配。則亦無考覈之道。戶判所奏中。詳錄罪犯於到配啓本者。似好矣。民始曰。先啓會査。俱有弊端。發配之官。俾之詳具罪目。到配之狀。勿爲循例啓下。而使該曹考閱覆奏。則外邑似不敢任情輕勘矣。性源曰。徒流中。凡係倫常者。道臣初未嘗專信守令所報。而徑先發配也。必先定査官。嚴覈取招。則似不必別爲親問會査。又自諸道每年徒流推案。分四等修送秋曹。則亦似不必更爲移文。臣意則此等決配。申飭諸道。另加愼重。則似有效矣。上曰。大臣之意。何如。尙喆曰。先狀啓後發配。雖不無上聞繁委之慮。非指汗漫徒流之類。若其中罪犯倫常。關係甚重者。具罪目狀聞。下該曹稟處後。始許發配。則事面與前迥異。諸道決遣之時。必當有惕念審愼之效。以此行會。定式施行。恐無所妨矣。命善曰。罪關倫紀。乃是不常有之事。雖使先啓後配。似無拘掣之慮。而外方之審愼。則必當大有效焉。臣意亦以爲此後凡係倫紀之罪。必令論列啓聞。待該曹覆奏後。始爲發配爲宜矣。徽之曰。罪關倫紀者。道臣備悉罪目。先狀啓後發配。似當有審愼之效。而若使該曹覆啓後。始爲發配。則同是發配之律。而罪之輕者。道臣直斷發配。罪之重者。待該曹覆啓後擧行。事面恐似如何矣。上曰。領左相與吏判之言。儘有意見。此不過發配到配。各有狀聞。以寓重其事。而均其例之意也。依此定式。仍令該曹。行會諸道可也。出擧條上曰。李忠妾事。何如。李忠之妾。尋見其夫。而御史以淫奸置法過矣。命善曰。聖敎至當矣。熤曰。儒生科場事屬臣曹。故敢此仰達矣。儒生罪犯科場。則例充水軍。而一占初試。免役自新。自是古規矣。臣待罪海營時。有尹永義充軍之事。而必待刑曹文跡。然後該曹當擧行矣。濟恭曰。臣聞以尹永義事。禮曹有關子。而該曹書吏。中間操縱。關子不下於海營云矣。命善曰。此似非禮曹出關子之事也。熤曰。當詳考前例以入矣。上曰。禮判出問前例。後日次對登對。可也。有寧曰。守摠兩營標下軍之在外邑者。在前元無烟役侵徵之事。而丙申春。因御史書啓。竝令出役矣。其後守禦廳。則以其軍兵疊役之難支。旋卽筵稟蠲減。而本廳則未及同時稟定。因循至今。疲殘軍卒。疊應京鄕之役。實有難保之慮。今亦依守禦廳例。一體除減。何如。上曰。依爲之。出擧條志儉曰。更鼓之關係甚重。而近來誤打。非一非再。昨夜又復誤打。而該曹草記。尙不來呈。事極可駭。方自本院。使之査實。而入直堂郞。不可無飭。竝從重推考。何如。傳曰。依爲之。出擧條命臺臣進前。長烈進伏曰。請爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快定王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快定王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。措辭見上上曰。不允。長烈曰。請遠竄罪人安兼濟李宅鎭。亟命王府。更加嚴鞫。期於得情。依律處斷。措辭見上上曰。亟停勿煩。長烈曰。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令玉府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請濟州牧減死定配罪人範聖。依律處斷。請減死定配罪人德秀。亟令王府。更加嚴鞫。快正王法。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。請逆賊尙魯。亟施孥戮之典。措辭見上上曰。不允。長烈曰。臣愚魯謭劣。百不猶人。言責重任。自知不稱。而義重沫浴。章皇出肅。隨衆進退。愧懼冞切。迺者校理姜忱之疏。盛論臺閣媕婀之失。雖非專指臣一人而言。臣旣居在臺閣。則其所含默之愧。有若箚着於臣身者然。臣何敢晏然自居。重貽臺端之羞哉。請命遞斥臣職。上曰。勿辭。亦勿退待。長烈曰。朝家刑政。務尙寬大。固是聖世之美事。而萬有一因此。而世道有壞亂之漸。釁孽有僥倖之望。則向所以寬大者。適足爲厲亂之階。豈不大可懼哉。雖以近日事言之。具允鈺李義翊之或配旋釋。乍允卽宥。固知出於我殿下寬仁之晠意。而若其蝨附狐媚。奴顔婢膝。爲一世之唾罵。自許死士。恬不知愧。爲公議之所棄者。一例涵貸。不少留難。致令此輩。拊手稱慶。陰長其氣。無復有隄防之可畏。不知爲羞恥之何事。世道之隱憂。人情之疑怪。莫甚於此。請自今以後。凡於此等嚴隄防處。分明示堅確之聖意。俾絶宵小覬覦之望焉。上曰。依啓。長烈曰。有國之政。紀綱爲先。日前安昌君事。亦係紀綱之一端。當初爭鬨於騎曹。不過微事。固不足煩浼天聽。而上章申暴。藉曰人情之或然。喉院退却。亦自事例之有據。則阻搪之斥。壅遏之目。一筆句斷。略無顧忌。若令宗臣。苟能嚴畏朝綱。焉敢乃爾。大駭聽聞。有關後弊。請安昌君燝罷職。上曰。依啓。長烈曰。卿宰騶從之不守法制。前後筵敎。不啻嚴截。臺章論列。亦且勤懇。而以日前赴公時觀之。西銓長之後前跟隨。尤過定限。職在檢飭之地。躬犯濫率之禁。此而如此。而何望其勵他人爲哉。揆以事體。極涉慨然。請兵曹判書蔡濟恭。從重推考。上曰。依啓。長烈曰。向來諫長之請罷前冡宰。終有物情之未愜者。伊時做錯。蓋因政院之誤傳。而設令吏判。眞有所失。問備警飭。亦云足矣。何必請罷。而乃當其律耶。尋常微眚。一例勘罷。則實非所以重銓官尊朝體之道。請大司諫朴師訥。從重推考。上曰。依啓。尙喆曰。近來兩司諸臺。逐日違牌。雖未知事故如何。合辭方張之日。闕啓居多。賓對引接之時。亦不備員。事甚慨然。違牌臺臣。一竝從重推考。何如。上曰。依爲之。出擧條志儉曰。兩司未備。不得合啓。則未傳啓之前。措語稟達。已有近例。而未免遺漏。堂疏之出。爲日已久。而已傳啓之後。强引句語。始爲避嫌者。亦涉過中。入侍臺臣。推考。何如。上曰。依爲之。出擧條長烈曰。臣言辭拙訥。百無一能。自知不合於淸朝耳目之任。而賓對有命。召牌儼臨。隨牌登筵。敢將數語。粗效一日之責。而末諳臺體。旣不免疎率。堂疏指斥。亦未卽引避。至被承宣之請推。臣何敢晏然於臺次乎。請命遞斥臣職。上曰。勿辭。亦勿退待。濟恭曰。來初二日禁軍祿試射時。密符仍佩往來。何如。上曰。依爲之。命退。諸臣以次退出。